Ontvoerde tiener teruggekryFoto bloot ter illustrasie. (Foto: Unsplashed) Die polisie in Durban het Donderdag tot ŉ 13-jarige seun se redding gekom nadat hy Woensdag op pad skool toe ontvoer is. Luidens ŉ verklaring deur die polisie het drie onbekende verdagtes Woensdag op die voertuig toegeslaan waarin die seun op pad skool toe was. Die bestuurder van die voertuig is in die motor se kattebak gedwing voordat die ontvoerders met die seun én bestuurder weggejaag het. Die bestuurder is later in Inanda, buite Durban, vrygelaat. “ŉ Saak van ontvoering is by die polisie oopgemaak en lede van die Valke se hulp is ingeroep. ŉ Soektog is na die kind van stapel gestuur,” het kapt. Simphiwe Mhlongo, woordvoerder van die Valke, Vrydag gesê. “Die ontvoerders het die slagoffer se ma later gekontak en ŉ losprys van R1 miljoen vir die kind se vrylating geëis. R90 000 is aan die verdagtes oorbetaal, maar hulle het nie die kind teruggegee nie.” ŉ Verdere soektog Donderdag het tot die inhegtenisneming van twee verdagtes in Lindelani, naby Ntuzuma, gelei. “Die slagoffer is kort daarna in een van die informele nedersettings in Ntuzuma gevind en bevry. Die R90 000 kontant en motor wat gebruik is om die seun te ontvoer, is ook op beslag gelê,” het Mhlongo gesê. Die twee verdagtes, onderskeidelik 28 en 29 jaar oud, word nou van ontvoering aangekla en sal na verwagting Maandag in die landdroshof in Ntuzuma verskyn. Die polisie soek nog na die derde verdagte.